CELEX: 52022PC0255
Language: ga
Date: 2022-06-08
Title: Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh laistigh den Fhochoiste um Thásca Geografacha a bunaíodh faoin gComhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile, a mhéid a bhaineann le glacadh Rialacha Nós Imeachta an Fhochoiste um Thásca Geografacha

AN COIMISIÚN EORPACH
            An Bhruiséil,8.6.2022
            COM(2022) 255 final
            2022/0173(NLE)
            
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh laistigh den Fhochoiste um Thásca Geografacha a bunaíodh faoin gComhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile, a mhéid a bhaineann le glacadh Rialacha Nós Imeachta an Fhochoiste um Thásca Geografacha
            
               
         
         
            
               MEABHRÁN MÍNIÚCHÁIN
            
            
               1.Ábhar an togra
            
            
               Baineann an togra seo leis an gcinneadh lena mbunaítear an seasamh atá le glacadh thar ceann an Aontais san Fhochoiste um Thásca Geografacha arna bhunú ag an gComhaontú Comhpháirtíochta Cuimsitheach Feabhsaithe idir an tAontas Eorpach agus an Airméin, i ndáil le rialacha nós imeachta an Fhochoiste um Thásca Geografacha a bhfuil sé beartaithe iad a ghlacadh beartaithe
            
            
               2.Comhthéacs an mholta
            
            
               2.1.An Comhaontú Comhpháirtíochta Cuimsitheach Feabhsaithe idir an tAontas Eorpach agus an Airméin
            
            
               Is é is aidhm don Chomhaontú Comhpháirtíochta Cuimsitheach Feabhsaithe idir an tAontas Eorpach agus an Airméin (‘an Comhaontú’) feabhas a chur ar an gcomhpháirtíocht chuimsitheach, pholaitiúil agus eacnamaíoch agus an comhar idir an tAontas agus an Airméin, bunaithe ar luachanna coiteanna agus ar dhlúthnaisc, lena n‑áirítear trí rannpháirtíocht Phoblacht na hAirméine a mhéadú i mbeartais, i gcláir agus i ngníomhaireachtaí an Aontais Eorpaigh. Cruthaítear leis creat cumasúcháin láidir le haghaidh idirphlé polaitiúil feabhsaithe i ngach réimse leasa choitinn agus déantar forbairt dlúthchaidrimh pholaitiúil a chur chun cinn.
            
            
               Leis an gComhaontú leagtar amach prionsabail agus cuspóirí ginearálta le haghaidh an chaidrimh idir an tAontas agus an Airméin agus cruthaítear struchtúr institiúideach chun an Comhaontú a chur chun feidhme.
            
            
               Cuireadh i bhfeidhm go sealadach é ó bhí an 1 Meitheamh 2018 ann agus tháinig sé i bhfeidhm an 1 Márta 2021.
            
            
               2.2.An Fochoiste um Thásca Geografacha
            
            
               Bunaítear an Fochoiste um Thásca Geografacha le hAirteagal 240 den Chomhaontú. Déanann sé faireachán ar chur chun feidhme chosaint na dtásc geografach ar de thionscnamh an Aontais agus Phoblacht na hAirméine iad agus cuirtear dlús leis an gcomhar agus leis an idirphlé maidir le tásca geografacha.
            
            
               Is é atá san Fhochoiste um Thásca Geografacha ionadaithe an Aontais Eorpaigh agus Phoblacht na hAirméine. Tiocfaidh sé le chéile arna iarraidh sin do cheachtar Páirtí, ar bhonn idirmhalartach san Aontas Eorpach nó i bPoblacht na hAirméine. Glacann an Fochoiste um Thásca Geografacha a chinntí trí chomhthoil agus cinneann sé a rialacha nós imeachta féin.
            
            
               Tá an Fochoiste um Thásca Geografacha freagrach as Iarscríbhinn IX (Cuid A agus Cuid B) agus Iarscríbhinn X a ghabhann leis an gComhaontú maidir leis na tagairtí don dlí is infheidhme i ngach Páirtí, leis na heilimintí le haghaidh clárú agus rialú, agus le liosta na dtásc geografach. Tá sé freagrach freisin as faisnéis a mhalartú faoi ábhair leasa choitinn i réimse na dtásc geografach. 
            
            
               2.3.Gníomh beartaithe Fhochoiste um Thásca Geografacha
            
            
               Tá an Fochoiste um Thásca Geografacha le cinneadh a ghlacadh faoina rialacha nós imeachta féin.
            
            
               Is é is cuspóir don ghníomh atá beartaithe na rialacha nós imeachta lena rialaítear feidhmiú an Fhochoiste um Thásca Geografacha a ghlacadh i gcomhréir le hAirteagal 240(2) den Chomhaontú.
            
            
               3.An seasamh atá le glacadh thar ceann an Aontais
            
            
               Leis an seasamh atá le glacadh thar ceann an Aontais ba cheart gurbh fhéidir rialacha nós imeachta an Chomhchoiste um Thásca Geografacha a bunaíodh leis an gComhaontú a ghlacadh.
            
            
               4.Bunús dlí
            
            
               4.1.Bunús dlí nós imeachta
            
         
         
            
               4.1.1.Prionsabail
            
            
               Le hAirteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena mbunaítear ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla acu, seachas gníomhartha lena bhforlíonfar nó lena leasófar creat institiúideach an chomhaontaithe.’
            
            
               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear air freisin ionstraimí nach bhfuil éifeacht cheangailteach leo faoin dlí idirnáisiúnta, ach a d’fhéadfadh ‘tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  1
               .
            
            
               4.1.2.Cur i bhfeidhm maidir leis an gcás seo
            
            
               Is é atá san Fhochoiste um Thásca Geografach comhlacht arna chur ar bun leis an gComhaontú.
            
            
               Is é atá sa ghníomh a leagtar amach san Iarscríbhinn a ghabhann leis an gCinneadh seo gníomh a bhfuil éifeachtaí dlíthiúla aige. Tá éifeachtaí dlíthiúla ag an ngníomh atá beartaithe toisc go gcumhachtaítear an Fochoiste um Thásca Geografacha le hAirteagal 240(2) den Chomhaontú cinntí a ghlacadh atá ceangailteach ar na páirtithe.
            
            
               Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe.
            
            
               Dá bhrí sin, is é Airteagal 218(9) de CFAE an bunús dlí nós imeachta don chinneadh atáthar a mholadh.
            
            
               4.2.Bunús substaintiúil dlí
            
            
               4.2.1.Prionsabail
            
            
               Braitheann an bunús substaintiúil dlí do chinneadh faoi Airteagal 218(9) CFAE go príomha ar chuspóir agus ábhar an ghnímh atá beartaithe a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús substaintiúil dlí aonair, is é sin an bunús dlí a éilítear de réir na príomhaidhme nó na príomh‑chomhpháirte.
            
            
               4.2.2.Cur i bhfeidhm maidir leis an gcás seo
            
            
               Baineann príomhchuspóir agus ábhar an ghnímh atá beartaithe leis an gcomhbheartas tráchtála.
            
            
               Dá bhrí sin, is é Airteagal 207 CFAE an bunús dlí substainteach leis an gcinneadh atá beartaithe.
            
            
               4.3.Conclúid
            
            
               Ba cheart Airteagal 207 CFAE a bheith ina bhunús dlí don chinneadh atá beartaithe, i gcomhar le hAirteagal 218(9) CFAE.
            
            
               2022/0173 (NLE)
            
            
               Togra le haghaidh
            
            
               CINNEADH ÓN gCOMHAIRLE
            
            
               maidir leis an seasamh atá le glacadh thar ceann an Aontais Eorpaigh laistigh den Fhochoiste um Thásca Geografacha a bunaíodh faoin gComhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile, a mhéid a bhaineann le glacadh Rialacha Nós Imeachta an Fhochoiste um Thásca Geografacha
            
         
         
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d’Airteagal 207(4), i gcomhar le hAirteagal 218(9) de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)An Comhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile (‘an Comhaontú’) thug an tAontas i gcrích é le Cinneadh (AE) 2018/104
                  2
                ón gComhairle, cuireadh i bhfeidhm ar bhonn sealadach é ón 1 Meitheamh 2018 agus tháinig sé i bhfeidhm an 1 Márta 2021.
            
            
               (2)De bhun Airteagal 240(2) den Chomhaontú, féadfaidh an Fochoiste um Thásca Geografacha a rialacha nós imeachta féin a chinneadh.
            
            
               (3)Is iomchuí an seasamh atá le glacadh thar ceann an Aontais Eorpaigh sa Chomhchoiste um Thásca Geografacha a bhunú a mhéid a bhaineann lena rialacha nós imeachta, ós rud é go mbeidh na rialacha sin ceangailteach ar an Aontas.
            
            
               (4)Chun cur chun feidhme éifeachtach an Chomhaontaithe a áirithiú, bá cheart rialacha nós imeachta an Fhochoiste um Thásca Geografacha a ghlacadh.
            
            
               (5)Ba cheart seasamh an Aontais laistigh den Fhochoiste um Thásca Geografacha a bheith bunaithe ar na dréacht‑rialacha nós imeachta atá i gceangal leis an gCinneadh seo,
            
            
               TAR ÉIS AN CINNEADH SEO A GHLACADH:
            
            
               Airteagal 1
            
            
               Seasamh an Aontais laistigh den Fhochoiste um Thásca Geografacha a mhéid a bhaineann lena rialacha nós imeachta a ghlacadh, beidh sé bunaithe ar an dréachtghníomh ón bhFochoiste um Thásca Geografacha atá i gceangal leis an gCinneadh seo.
            
            
               Airteagal 2
            
            
               Dírítear an Cinneadh seo chuig an gCoimisiún. 
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
            
                  
                     (1)
                  
                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64. 
               
               
                  
                     (2)
                  
                        IO L 23, 26.1.2018, lch. 1.
               
            
      
    ---documentbreak--- 
      
         
               AN COIMISIÚN EORPACH
            An Bhruiséil,8.6.2022
            COM(2022) 255 final
            
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh laistigh den Fhochoiste um Thásca Geografacha a bunaíodh faoin gComhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile, a mhéid a bhaineann le glacadh Rialacha Nós Imeachta an Fhochoiste um Thásca Geografacha
            
               
         
         
            
               IARSCRÍBHINN 
            
            
               CINNEADH UIMH. ... Ó FHOCHOISTE AE-AN AIRMÉIN 
                  UM THÁSCA GEOGRAFACHA
            
            
               lena ndéantar a Rialacha Nós Imeachta a ghlacadh
            
            
               FOCHOISTE AE-AN AIRMÉIN UM THÁSCA GEOGRAFACHA,
            
            
               Ag féachaint don Chomhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile
                  1
                (‘an Comhaontú’), agus go háirithe Airteagal 240 de,
            
            
               De bharr an mhéid seo a leanas:
            
            
               (1)De bhun Airteagal 240 den Chomhaontú, tá an Fochoiste um Thásca Geografacha le faireachán a dhéanamh ar chur chun feidhme an Chomhaontaithe i réimse na dtásc geografach agus feidhmeoidh sé mar bhealach chun dlús a chur leis an gcomhoibriú agus leis an idirphlé maidir le tásca geografacha.
            
            
               (2)De réir Airteagal 240(2) den Chomhaontú, féadfaidh an Fochoiste um Thásca Geografacha cinntí a ghlacadh.
            
            
               (3)De bhun Airteagal 240(2) den Chomhaontú, féadfaidh an Fochoiste um Thásca Geografacha a rialacha nós imeachta féin a chinneadh,
            
            
               TAR ÉIS AN CINNEADH SEO A GHLACADH:
            
            
               Airteagal 1
            
            
               Glactar le Rialacha Nós imeachta an Fhochoiste um Thásca Geografacha mar a leagtar amach san Iarscríbhinn.
            
            
               Airteagal 2
            
            
               Tiocfaidh an Cinneadh seo i bhfeidhm ar dháta a ghlactha.
            
            
               Arna dhéanamh sa Bhruiséil,
            
            
               
                     FOCHOISTE UM THÁSCA GEOGRAFACHA
               
               
                     An Cathaoirleach
               
            
            
               IARSCRÍBHINN
            
            
               Rialacha Nós Imeachta an Fhochoiste AE- an Airméin um Thásca Geografacha
            
         
         
            
               Airteagal 1 
                  Forálacha Ginearálta
            
            
               1.An Fochoiste um Thásca Geografacha (‘An Fochoiste’), arna bhunú i gcomhréir le hAirteagal 240 den Chomhaontú Comhpháirtíochta Cuimsitheach Feabhsaithe idir an tAontas Eorpach agus an Comhphobal Eorpach do Fhuinneamh Adamhach agus a mBallstáit, de pháirt amháin, agus Poblacht na hAirméine, den pháirt eile (‘an Comhaontú’), tabharfaidh sé cúnamh don Choiste Comhpháirtíochta i gcumraíocht trádála, mar a leagtar amach in Airteagale 363(7) den Chomhaontú, le linn dó a fheidhmeanna a fheidhmiú.
            
            
               2.Déanfaidh an Fochoiste a fheidhmeanna a fheidhmiú de réir mar a leagtar amach in Airteagal 240 den Chomhaontú.
            
            
               3.Beidh an Fochoiste comhdhéanta d’ionadaithe an Choimisiúin Eorpaigh agus Phoblacht na hAirméine, atá freagrach as ábhair a bhaineann le tásca geografacha.
            
            
               4.Déanfaidh gach ceann de na Páirtithe Ceann Toscaireachta a cheapadh agus is é a bheidh ina theagmhálaí le haghaidh na n‑ábhar uile a bhaineann leis an bhFochoiste.
            
            
               5.Feidhmeoidh na Cinn Toscaireachta mar Chathaoirleach ar an bhFochoiste i gcomhréir le hAirteagal 2.
            
            
               6.Féadfaidh gach Ceann Toscaireachta feidhmeanna uile an Chinn Toscaireachta nó aon cheann díobh a tharmligean do leascheann toscaireachta ainmnithe, agus sa chás sin beidh feidhm chomhionann ag gach tagairt a dhéantar anseo feasta don Cheann Toscaireachta maidir leis an leascheann toscaireachta ainmnithe. Tugann an Ceann Toscaireachta fógra do Rúnaíocht an Fhochoiste maidir leis an ainmniúchán. 
            
            
               7.Déanfar na Páirtithe sna Rialacha Nós Imeachta sin a shainiú de réir mar a fhoráiltear in Airteagal 382 den Chomhaontú.
            
            
               Airteagal 2 
                  An Chathaoirleacht
            
            
               Beidh cathaoirleacht an Fhochoiste ag na Páirtithe ar bhonn idirmhalartach ar feadh tréimhse 12 mhí. Tosóidh an chéad tréimhse ar dháta chéad chruinniú na Comhairle Comhpháirtíochta agus tiocfaidh deireadh leis an 31 Nollaig an bhliain sin.
            
            
               Airteagal 3 
                  Cruinnithe
            
            
               1.Tiocfaidh an Fochoiste le chéile uair sa bhliain, mura gcinneann na Cathaoirligh a mhalairt, nó ar a iarraidh don dá pháirtí, ar bhonn idirmhalartach san Aontas Eorpach agus i bPoblacht na hAirméine, ag am agus i láthair agus ar bhealach, ar físchomhdháil a d’fhéadfadh a bheith ann, a chomhaontaíonn an dá Pháirtí, ach tráth nach déanaí ná 90 lá tar éis an iarraidh a fháil.
            
            
               2.Is é an Cathaoirleach a thionólfaidh gach cruinniú den Fhochoiste. Is é Rúnaí an Fhochoiste a chuirfidh amach an fógra maidir le tionól an chruinnithe tráth nach déanaí ná 28 lá féilire roimh hús an chruinnithe, mura gcomhaontaíonn na Páirtithe a mhalairt. 
            
            
               3.Nuair is féidir, déanfar cruinniú rialta an Fhochoiste a thionól in am trátha roimh chruinniú rialta an Choiste Comhpháirtíochta i bhfoirmíocht Trádála.
            
            
               Airteagal 4 
               Toscaireachtaí
            
            
               Roimh gach cruinniú, cuirfidh Rúnaíocht an Fhochoiste na Páirtithe ar an eolas maidir le comhdhéanamh beartaithe thoscaireacht gach Páirtí a bheidh ag freastal ar an gcruinniú.
            
            
               Airteagal 5 
                  Rúnaíocht
            
            
               1.Gníomhóidh oifigeach de chuid an Choimisiúin Eorpaigh agus oifigeach de chuid Phoblacht na hAirméine go comhpháirteach mar Rúnaithe ar an bhFochoiste, iad arna gceapadh ag na Cinn Toscaireachta, agus feidhmeoidh siad cúraimí rúnaíochta ar bhealach comhpháirteach, i spiorad muiníne frithpháirtí agus comhair.
            
            
               2.Cuirfear Rúnaí an Choiste Comhpháirtíochta i gcumraíocht Trádála ar an eolas maidir le haon chinneadh, tuarascáil nó aon ghníomhaíocht eile arna chomhaontú ag an bhFochoiste.
            
            
               Airteagal 6 
                  Comhfhreagras
            
         
         
            
               1.Comhfhreagras a sheoltar chuig an bhFochoiste, díreofar é chuig Rúnaí ceachtar den dá Pháirtí agus cuirfidh seisean an Rúnaí eile ar an eolas ansin.
            
            
               2.Áiritheoidh Rúnaíocht an Fhochoiste go gcuirfear comhfhreagras a sheoltar chuig an bhFochoiste ar aghaidh chuig Cathaoirleach an Fhochoiste agus go scaipfear é, i gcás inarb iomchuí, mar dhoiciméid dá dtagraítear in Airteagal 7.
            
            
               3.Seolfaidh an Rúnaíocht, thar ceann an Chathaoirligh, comhfhreagras ón gCathaoirleach chuig na Páirtithe. Déanfar an comhfhreagras sin a scaipeadh, i gcás inarb iomchuí, mar a fhoráiltear in Airteagal 7.
            
            
               Airteagal 7 
                  Doiciméid
            
            
               1.Déanfaidh Rúnaithe an Fhochoiste doiciméid a scaipeadh.
            
            
               2.Is chuig a Rúnaí a tharchuirfidh Páirtí a dhoiciméid. Tarchuirfidh an Rúnaí na doiciméid sin chuig Rúnaí an Pháirtí eile.
            
            
               3.Scaipfidh Rúnaí an Aontais na doiciméid ar ionadaithe ábhartha an Aontais agus cuirfidh sé Rúnaí Phoblacht na hAirméine agus Rúnaithe an Choiste Comhpháirtíochta i gcumraíocht Trádála i gcóip go córasach sa chomhfhreagras sin.
            
            
               4.Scaipfidh Rúnaí Phoblacht na hAirméine na doiciméid ar ionadaithe ábhartha Phoblacht na hAirméine agus cuirfidh sé Rúnaí an Aontais agus Rúnaithe an Choiste Comhpháirtíochta i gcumraíocht Trádála i gcóip go córasach sa chomhfhreagras sin.
            
            
               Airteagal 8 
                  Rúndacht
            
            
               Mura gcinneann na Páirtithe a mhalairt, ní cruinnithe poiblí a bheidh i gcruinnithe an Fhochoiste. Nuair a chuireann Páirtí faoi bhráid an Fhochoiste faisnéis a ainmnítear mar fhaisnéis rúnda, déileálfaidh an Páirtí eile leis an bhfaisnéis sin mar fhaisnéis rúnda.
            
            
               Airteagal 9 
                  Clár
            
            
               1.Déanfaidh Rúnaíocht an Fhochoiste clár sealadach a tharraingt suas le haghaidh gach cruinnithe chomh maith le dréachtchonclúidí oibríochtúla dá bhforáiltear in Airteagal 10 ar bhonn na moltaí a dhéanann na Páirtithe. Beidh sa chlár sealadach míreanna a bhfuil iarraidh faighte ag an Rúnaíocht ó Pháirtí i leith iad a chur ar an gclár, míreanna arna dtacú le doiciméid ábhartha, tráth nach déanaí ná 21 lá féilire roimh dháta an chruinnithe.
            
            
               2.Scaipfear an clár sealadach dá bhforáiltear in Airteagal 7, mar aon leis na doiciméid ábhartha, tráth nach déanaí ná 15 lá féilire roimh thús an chruinnithe.
            
            
               3.Faoi réir Airteagal 8 de na Rialacha Nós Imeachta sin, déanfar clár sealadach na gcruinnithe sin a phoibliú, 10 lá féilire sula mbeidh an cruinniú ann más féidir sin.
            
            
               4.Glacfaidh an Cathaoirleach agus an Ceann Toscaireachta eile an clár ag tús gach cruinnithe. Is féidir míreanna cé is moite de na míreanna ar an gclár sealadach a chur ar an gclár má chomhaontaíonn na Páirtithe sin.
            
            
               5.Féadfaidh Cathaoirleach an Fhochoiste iarraidh ar ionadaithe ar chomhlachtaí eile de chuid na bPáirtithe nó, le comhaontú an Pháirtí eile, ar shaineolaithe neamhspleácha i réimse áirithe ar bhonn ad hoc freastal ar na cruinnithe chun faisnéis maidir le hábhair shonracha a sholáthar. Áiritheoidh na Páirtithe go n‑urramóidh na breathnóirí nó na saineolaithe sin aon cheanglas rúndachta.
            
            
               6.Féadfaidh Cathaoirleach an Fhochoiste na teorainneacha ama a shonraítear i míreanna 1 agus 2 a laghdú i gcomhairle leis na Páirtithe, chun tosca faoi leith a chur san áireamh.
            
            
               Airteagal 10 
                  Miontuairiscí agus conclúidí oibríochtúla
            
            
               1.Déanfaidh Rúnaithe an Fhochoiste dréacht‑mhiontuairiscí ar gach cruinniú a tharraingt suas go comhpháirteach.
            
            
               2.Is éard a bheidh sna miontuairiscí i leith gach míre ar an gclár mar riail ghinearálta,:
            
         
         
            
               (a)liosta de na rannpháirtithe sa chruinniú, liosta de na hoifigigh a bhí ag gabháil leo agus liosta de na breathnóirí nó saineolaithe a d’fhreastail ar an gcruinniú más rud é go raibh siad ann;
            
            
               (b)an doiciméadacht a cuireadh faoi bhráid an Fhochoiste;
            
            
               (c)ráitis ar iarr an Fochoiste iad a chur sna miontuairiscí; agus
            
            
               (d)conclúidí oibríochtúla an chruinnithe, más gá, dá bhforáiltear i mír 4.
            
            
               3.Cuirfear na dréacht‑mhiontuairiscí faoi bhráid an Fhochoiste lena bhformheas. Déanfar iad a fhormheas laistigh de 28 lá féilire tar éis gach cruinniú den Fhochoiste. Cuirfear cóip chuig gach duine de na seolaithe dá dtagraítear in Airteagal 7. Gan dochar d’Airteagal 8 de na Rialacha Nós Imeachta seo, foilseoidh na Páirtithe miontuairiscí formheasta ina mbeidh, mar riail ghinearálta, an clár críochnaitheach agus achoimre ar an bplé faoi gach pointe sa chlár a luaithe is féidir tar éis a fhormheas.
            
            
               4.Déanfaidh Rúnaí Fhochoiste an Pháirtí a bhfuil cathaoirleacht an Fhochoiste aige dréacht‑chonclúidí oibríochtúla a tharraingt suas agus a scaipeadh ar na Páirtithe mar aon leis an gclár tráth nach déanaí ná 15 lá féilire roimh thús an chruinnithe. Déanfar an dréacht a nuashonrú agus an cruinniú ag dul ar aghaidh sa chaoi go nglacfaidh an Fochoiste na conclúidí oibríochtúla lena léireofar na gníomhaíochtaí leantacha ag deireadh an chruinnithe, ar conclúidí iad arna gcomhaontú ag na Páirtithe mura gcomhaontaíonn na Páirtithe a mhalairt,. Ach na conclúidí oibríochtúla a bheith comhaontaithe, ceanglófar de na miontuairiscí iad agus athbhreithneofar a gcur chun feidhme ag aon chruinniú den Fhochoiste ina dhiaidh sin. Chuige sin, glacfaidh an Fochoiste teimpléad lena bhféadfar gach gníomhaíocht a rianú in aghaidh sprioc-am sonrach.
            
            
               Airteagal 11 
                  Cinntí
            
            
               1.Beidh an chumhacht ag an bhFochoiste cinntí a ghlacadh sna cásanna dá bhforáiltear in Airteagal 240(3) den Chomhaontú. Glacfaidh an Fochoiste cinntí de chomhthoil, rud dá bhforáiltear in Airteagal 240(2) den Chomhaontú. Beidh siad ceangailteach ar na Páirtithe agus déanfaidh siad sin bearta iomchuí chun iad a chur chun feidhme.
            
            
               2.Déanfaidh Cathaoirleach an Fhochoiste gach cinneadh a fhíordheimhniú. 
            
            
               3.Féadfaidh an Fochoiste cinntí a dhéanamh nó tuairiscí a ghlacadh trí nós imeachta i scríbhinn tar éis do na Páirtithe a nósanna imeachta inmheánacha féin a thabhairt i gcrích, i gcás ina gcomhaontaíonn siad leis sin. Is é a bheidh sa nós imeachta i scríbhinn malartú nótaí idir na Rúnaithe, ag gníomhú dóibh i gcomhaontú leis na Páirtithe. Chun na críche sin, scaipfear téacs an togra de bhun Airteagal 7 laistigh de theorainn ama nach lú ná 21 lá féilire ina gcuirfear in iúl aon fhorchoimeádas nó aon leasú. Féadfaidh Cathaoirleach an teorainn ama sin a laghdú i gcomhairle leis na Páirtithe, chun tosca faoi leith a chur san áireamh. Measfar na dréachtchinntí a bheith glactha a thúisce a chuirfidh an Páirtí eile in iúl go n‑aontaíonn sé leo agus déanfar a nglacadh a thaifeadadh i miontuairiscí chruinniú an Fhochoiste.
            
            
               4.Is é an teideal a bheith ar ghníomhartha an Fhochoiste ‘Cinneadh’ nó ‘Tuarascáil’ faoi seach. Tiocfaidh gach cinneadh i bhfeidhm ar dháta a ghlactha mura bhforáiltear a mhalairt ann.
            
            
               5.Scaipfear na cinntí ar na Páirtithe.
            
            
               6.Féadfaidh gach Páirtí cinneadh a dhéanamh maidir le foilsiú chinntí an Fhochoiste ina fhoilseachán oifigiúil féin.
            
            
               Airteagal 12 
                  Tuarascálacha
            
            
               Tuairisceoidh an Fochoiste a ghníomhaíochtaí don Choiste Comhpháirtíochta i gcumraíocht Trádála ag gach cruinniú rialta den Choiste Comhpháirtíochta.
            
            
               Airteagal 13 
                  Teangacha
            
            
               1.Is iad an Béarla agus an Airméinis teangacha oibre an Fhochoiste. Féadfaidh na Páirtithe áfach a chinneadh cruinnithe a thionól i mBéarla amháin.
            
            
               2.Mura gcinntear a mhalairt, bunóidh an Fochoiste a phléití ar an doiciméadacht a ullmhófar sna teangacha sin.
            
            
               3.Glacfaidh an Fochoiste cinntí lena mbaineann leasú nó léirmhíniú an Chomhaontaithe i dteangacha théacs barántúil an Chomhaontaithe. Cé is moite de sin glacfar cinntí uile an Fhochoiste sna teangacha dá dtagraítear i mír 1.
            
            
               Airteagal 14 
                  Speansais
            
         
         
            
               1.Íocfaidh gach Páirtí as aon chaiteachas a thabhóidh sé de thoradh a bheith rannpháirteach i gcruinnithe an Fhochoiste maidir le speansais foirne, taistil agus chothaithe agus maidir le caiteachas postais agus teileachumarsáide.
            
            
               2.Is é an Páirtí a bheidh ina óstach ar an gcruinniú a sheasfaidh an caiteachas i ndáil le cruinnithe a eagrú agus doiciméid a atáirgeadh.
            
            
               3.Is é an Páirtí a bheidh ina óstach ar an gcruinniú a sheasfaidh an caiteachas i ndáil le hateangaireacht ar cruinnithe agus aistriú doiciméad go Béarla agus go hAirméinis dá dtagraítear in Airteagal 13(1).
            
            
               Airteagal 15 
                  Leasuithe ar Rialacha Nós Imeachta
            
            
               Is féidir na Rialacha Nós Imeachta sin a leasú le cinneadh ón bhFochoiste i gcomhréir le hAirteagal 240(2) den Chomhaontú.
            
         
         
            
                  
                     (1)
                  
                        IO L 23, 26.1.2018, lch. 4.